雜曲歌辭 緩歌行
作者：李頎
朝代：唐

paragraphs: 小來託身攀貴遊，傾財破產無所憂。
暮擬經過石渠署，朝將出入銅龍樓。
結交杜陵輕薄子，謂言可生復可死。
一沈一浮會有時，棄我翻然如脫屣。
男兒立身須自彊，十五閉戶潁水陽。
業就功成見明主，擊鐘鼎食坐華堂。
二八蛾眉梳墮馬，美酒清歌曲房下。
文昌宮中賜錦衣，長安陌上退朝歸。
五侯賓從莫敢視，三省官僚揖者稀。
早知今日讀書是，悔作從來任俠非。